ΓΡΑΠΤΗ ΕΡΩΤΗΣΗ P-0049/99

υποβολή: Roberta Angelilli (NI) προς την Επιτροπή

(15 Ιανουαρίου 1999)

Θέμα: Αυξήσεις στην κινητή τηλεφωνία και παραβίαση του ανταγωνισμού

Πρόσφατα ανακοινώθηκαν στον ιταλικό τύπο τα νέα τιμολόγια σχετικά με την κινητή τηλεφωνία, ταυτοχρόνως από την Telecom Italia Mobile και την Omnitel. Οι αυξήσεις αυτές, σε ορισμένες περιπτώσεις ιδιαίτερα υψηλές, εμφανίζονται απολύτως αδικαιολόγητες, λαμβανομένου υπόψη ότι οι κλήσεις από σταθερό τηλέφωνο προς κινητό θα κοστίζουν έως και τέσσερις φορές περισσότερο συγκρινόμενες με αυτές από κινητό προς σταθερό δίκτυο και από κινητό σε κινητό. Εξάλλου τα αποτελέσματα των ισολογισμών των διαχειριστών είναι σε τέτοιο βαθμό θετικά ώστε να μη δικαιολογούν μια παρόμοια αύξηση, η οποία θα θέσει σε μειονεκτική θέση κυρίως αυτούς που χρησιμοποιούν το κινητό για λόγους εργασίας.

Με τα δεδομένα αυτά, ερωτάται η Επιτροπή:

1. Τα νέα τιμολόγια που ανακοίνωσε η TIM μπορούν να θεωρηθούν ως μορφή παραπλανητικής διαφήμισης, εφόσον δεν αναφέρεται με τη δέουσα έμφαση η χρέωση των δύο μονάδων μόλις απαντήσει ο καλούμενος; Οι δηλώσεις των δύο διαχειριστών που επιρρίπτουν την ευθύνη για την αύξηση αυτή σε απόφαση της Εποπτεύουσας Αρχης των Τηλεπικοινωνιών (η οποία δεν έχει αρμοδιότητες στον τομέα αυτό), δεν μπορούν επίσης να θεωρηθούν επίσης ως παραπλανητική διαφήμιση;

2. Το γεγονός του κατ' απόλυτον τρόπο άνωθεν καθορισμού των τιμών και της ταυτόχρονης τροποποίησης των τιμολογίων δεν μπορεί να οδηγήσει στη σκέψη ότι υπήρξε κάποια συμφωνία μεταξύ των δύο εταιρειών εις βάρος των καταναλωτών, και μάλιστα τέτοιας μορφής ώστε να διαφαίνεται μια μονοπωλιακή κατάσταση που ενδεχομένως παραβιάζει τους κανόνες του ανταγωνισμού στον εν λόγω τομέα;

3. Ακόμη και στην περίπτωση που οι αυξήσεις αυτές ανακληθούν με απόφαση της Εποπτεύουσας Αρχής εξ αιτίας των διαμαρτυριών των ενώσεων προστασίας των καταναλωτών και των χρηστών, τα συμβάντα δεν είναι δυνατόν να οδηγήσουν στην υποψία συμφωνιών μεταξύ των δύο διαχειριστών οι οποίες μπορεί να αποτελούν εν πάση περιπτώσει μια επικίνδυνη ενδεχόμενη παραβίαση του ανταγωνισμού;

4. Δεν θεωρεί σκόπιμο η Επιτροπή να παρέμβει, ώστε να δώσει κατευθύνσεις που θα μπορούσαν να εμποδίσουν την επανάληψη παρόμοιων επεισοδίων στο μέλλον;

Κοινή απάντηση

του κ. Van Miert εξ ονόματος της Επιτροπής

στις γραπτές ερωτήσεις P-0027/99, E-0036/99,P-0047/99 και P-0049/99

(16 Φεβρουαρίου 1999)

Στην Ιταλία, οι δύο φορείς κινητής τηλεφωνίας εφαρμόζουν παρόμοιες τιμές για τις κλήσεις από σταθερό σε κινητό τηλέφωνο, ήδη από το άνοιγμα της αγοράς κινητής τηλεφωνίας στον ανταγωνισμό. Η εφαρμοζόμενη τιμολογιακή διάρθρωση - δύο τιμολόγια "business" και ένα "οικογενειακό" τιμολόγιο με ταυτόχρονη διαφοροποίηση τιμών για "ώρες αιχμής" και "ώρες εκτός αιχμής" - ήταν ιδιαίτερα περίπλοκη.

Εξάλλου, τα τιμολόγια για τις "ώρες αιχμής" ήταν μεταξύ των υψηλότερων στην Κοινότητα. Η Επιτροπή άρχισε το 1998 έρευνα για το επίπεδο τιμών που εφαρμόζονται στα διάφορα κράτη μέλη για τις κλήσεις από σταθερό σε κινητό τηλέφωνο. Η εν λόγω έρευνα αφορούσε ιδίως την ΤΙΜ και την Omnitel.

Το Δεκέμβριο του 1998, οι δύο εν λόγω φορείς κοινοποίησαν ταυτόχρονα στην ιταλική αρχή επικοινωνιών μία νέα απλουστευμένη τιμολογιακή δομή, η οποία περιλάμβανε ιδίως μία και μοναδική τιμή για τον τερματισμό κλήσεων "business", αντί των τεσσάρων που ίσχυαν προηγουμένως. Στο πλαίσιο αυτό μειώθηκαν οι τιμές για τις "ώρες αιχμής", αλλά αυξήθηκαν παράλληλα αισθητά οι τιμές για τις "ώρες εκτός αιχμής", ιδίως για τις συνδρομές "business". Οι εν λόγω νέες τιμολογιακές κλίμακες εισάχθηκαν ταυτόχρονα από τους δύο αυτούς φορείς στις αρχές του 1999. Σημειώθηκαν ωστόσο ισχυρές αντιδράσεις γι' αυτήν την τιμολογιακή διάρθρωση. Η αρμόδια για τον ανταγωνισμό αρχή άρχισε τη διεξαγωγή έρευνας δυνάμει της ιταλικής νομοθεσίας περί ανταγωνισμού της 10ης Οκτωβρίου 1990 και οι προαναφερθέντες τηλεπικοινωνιακοί φορείς επανέφεραν, στις 12 Ιανουαρίου 1999, τα παλαιά τους τιμολόγια. Η Επιτροπή αναμένει τα αποτελέσματα αυτής της έρευνας και, κατ' αρχήν, δεν θα δράσει παράλληλα με την αρμόδια ιταλική αρχή.

Η Επιτροπή δεν άρχισε τη διεξαγωγή έρευνας για την ανασταλείσα τιμολογιακή αναδιάρθρωση και δεν μπορεί συνεπώς να διευκρινίσει εάν η αύξηση των τιμολογίων προκύπτει από συμφωνία μεταξύ των δύο κυριότερων ανταγωνιστών στην αγορά κινητής τηλεφωνίας, και αν, ενδεχομένως, μια τέτοια συμφωνία θα ήταν αντίθετη προς το άρθρο 85 της συνθήκης ΕΚ και τη νομοθεσία περί προστασίας των συμφερόντων των καταναλωτών.

Όσον αφορά τη δημοσίευση των νέων τιμολογίων εκ μέρους της ΤΙΜ, η συνθήκη ΕΚ δεν παρέχει στην Επιτροπή τη δυνατότητα επιβολής κυρώσεων για τυχόν περιπτώσεις παραπλανητικής διαφήμισης. Ωστόσο, η οδηγία 98/10/ΕΚ του Κοινοβουλίου και του Συμβουλίου της 26ης Φεβρουαρίου 1998 σχετικά με την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον(1) προβλέπει ότι οι εθνικές κανονιστικές αρχές μεριμνούν, ιδιαίτερα, ώστε τα τιμολόγια για τους τελικούς χρήστες και οι όροι ανανέωσης των συμβάσεων παρουσιάζονται κατά τρόπο σαφή και ακριβή.

Η Επιτροπή θα συνεχίσει να μεριμνά για την τήρηση των κανόνων ανταγωνισμού και των σχετικών κοινοτικών οδηγιών, σε στενή συνεργασία με τις εθνικές αρχές ανταγωνισμού και με την εθνική ρυθμιστική αρχή στον τομέα των τηλεπικοινωνιών.

Η εφαρμογή παρεμφερών τιμών εκ μέρους ανταγωνιστών φορέων για τον τερματισμό κλήσεων από σταθερό σε κινητό τηλέφωνο αντικατοπτρίζει εν πάση περιπτώσει το γεγονός ότι ο ανταγωνισμός δεν είναι ακόμη επαρκώς ανεπτυγμένος στην ιταλική αγορά κινητής τηλεφωνίας. Η είσοδος του τρίτου φορέα κινητής τηλεφωνίας στην αγορά είναι πιθανό να αυξήσει τις επιλογές των χρηστών όσον αφορά τις τιμές των κλήσεων από σταθερό σε κινητό τηλέφωνο. Η χορήγηση άδειας σε τέταρτο φορέα θα αυξήσει ακόμα περισσότερο την πίεση στις ισχύουσες σήμερα τιμές.

(1) ΕΕ L 101 της 1.4.1998..